കേരളത്തിലെ എല്ലാ സഹോദരങ്ങളും ജാഗ്രത പുലര്ത്തണം കൊറോണ വ്യാപനം വര്ദ്ധിക്കുന്നതില് ആശങ്ക പ്രകടിപ്പിച്ച് രാഹുല് ഗാന്ധി ന്യൂഡല്ഹി : കേരളത്തില് കൊറോണ വ്യാപനം വര്ദ്ധിച്ചുവരുന്ന സാഹചര്യത്തില് ആശങ്കയറിയിച്ച് കോണ്ഗ്രസ് നേതാവും വയനാട് എംപിയുമായ രാഹുല് ഗാന്ധി. കൊറോണ മാര്ഗനിര്ദ്ദേശങ്ങള് കര്ശനമായി പാലിക്കാന് സംസ്ഥാനത്തെ എല്ലാ സഹോദരങ്ങളോടും അഭ്യര്ത്ഥിക്കുന്നുവെന്ന് രാഹുല് ട്വിറ്ററില് കുറിച്ചു. കേരളത്തിലെ കൊറോണ കേസുകള് വര്ദ്ധിക്കുന്നുവെന്ന് കേന്ദ്ര സര്ക്കാര് മുന്നറിയിപ്പ് നല്കിയതിന് പിന്നാലെയാണ് അഭ്യര്ത്ഥനയുമായി രാഹുല് ഗാന്ധി രംഗത്തെത്തിയത്. കേരളത്തില് പ്രതിദിനം 22,000 ത്തോളം കേസുകളാണ് റിപ്പോര്ട്ട് ചെയ്യുന്നത്. ടെസ്റ്റ് പോസിറ്റിവിറ്റി നിരക്ക് 12 ശതമാനത്തിലധികമാണ്. രാജ്യത്ത് റിപ്പോര്ട്ട് ചെയ്യുന്ന രോഗികളില് പകുതിയും കേരളത്തില് നിന്നാണ് എന്നുള്ള വിവരങ്ങളും പുറത്തുവന്നിരുന്നു. തുടര്ന്ന് സ്ഥിതിഗതികള് വിലയിരുത്താന് കേന്ദ്ര ആരോഗ്യമന്ത്രാലയം ഒരു സംഘം വിദഗ്ധരെ സംസ്ഥാനത്തേയ്ക്ക് അയച്ചു. നാഷണല് സെന്റര് ഫോര് ഡിസീസ് കണ്ട്രോള് ഡയറക്ടര് ആര്.കെ സിംഗിന്റെ നേതൃത്വത്തിലുള്ള ആറംഗ സംഘം ഇന്ന് സംസ്ഥാനത്തെത്തും. അതേസമയം കൊറോണ വ്യാപനം കൃത്യമായ രീതിയില് കൈകാര്യം ചെയ്യാന് സംസ്ഥാന സര്ക്കാരിന് സാധിച്ചില്ല എന്ന ആക്ഷേപങ്ങളും ഉയരുന്നുണ്ട്. കൂട്ടംകൂടി നില്ക്കുന്നതിന് പോലും കടുത്ത നിയന്ത്രണങ്ങള് ഏര്പ്പെടുത്തിയ സംസ്ഥാന സര്ക്കാര് ബിവറേജസിന് മുന്നിലെ തിരക്ക് കണ്ടല്ലെന്ന് നടിക്കുകയായിരുന്നു. മദ്യശാലകളുടെ മുന്നിലുള്ള തിരക്ക് നിയന്ത്രിക്കുന്നതില് സര്ക്കാരിന് വീഴ്ച സംഭവിച്ചുവെന്ന് ഹൈക്കോടതി വിമര്ശിക്കുകയും ചെയ്തു. ഇതിന് പിന്നാലെയാണ് ബാറുകളുടെ പ്രവര്ത്തനമാരംഭിക്കാന് സര്ക്കാര് തീരുമാനിച്ചത്. എന്നാല് ബക്രീദിന് നല്കിയ ഇളവാണ് രോഗവ്യാപനം വര്ദ്ധിക്കാന് കാരണമായത് എന്നാണ് കണക്കുകള് വ്യക്തമാക്കുന്നത്. കേരളത്തിലെ നിലവിലുള്ള സാഹചര്യം കണക്കിലെടുത്ത് ബക്രീദിന് കൂടുതല് ഇളവുകള് അനുവദിക്കുന്നത് പ്രതിസന്ധി സൃഷ്ടിക്കുമെന്ന് സുപ്രീം കോടതി മുന്നറിയിപ്പ് നല്കിയിരുന്നു. എന്നാല് പരമോന്നത കോടതിയുടെ നിര്ദ്ദേശം കണക്കിലെടുക്കാതെയാണ് സംസ്ഥാന സര്ക്കാര് ഇളവുകള് പ്രഖ്യാപിച്ചത്. ഇതും കൊറോണ കേസുകള് വര്ദ്ധിക്കാന് കാരണമായി.